## Uredba o informacijskom sustavu zaštite okoliša

### NN 74/1999 (14.7.1999.), Uredba o informacijskom sustavu zaštite okoliša

# **VLADA REPUBLIKE HRVATSKE**

Na temelju članka 41. stavka 2. Zakona o zaštiti okoliša ("Narodne novine",
broj 82/94), Vlada Republike Hrvatske je na sjednici održanoj 8. srpnja
1999. godine donijela

## **UREDBU**

### **O INFORMACIJSKOM SUSTAVU ZAŠTITE OKOLIŠA**

OPĆE ODREDBE

Članak 1.

Ovom se Uredbom propisuje sadržaj, metodološke osnove informacijskog
sustava zaštite okoliša, obveze, način dostavljanja podataka o okolišu
za potrebe informacijskog sustava zaštite okoliša i način upravljanja podacima
o okolišu.

Članak 2.

Informacijski sustav zaštite okoliša (u daljnjem tekstu: informacijski
sustav) osigurava:

1. prikupljanje, evidentiranje i čuvanje podataka,

2. jedinstvene standarde, metode i postupak obrade podataka,

3. povezanost podataka i informacija o okolišu,

4. pristupačnost podataka o okolišu u elektronskim bazama podataka putem
javnih telekomunikacijskih mreža i

5. javno pristupačne baze podataka.

SADRŽAJ, METODOLOŠKE OSNOVE, OBVEZA I NAČIN DOSTAVLJANJA PODATAKA

Članak 3.

Informacijski sustav čine podaci o okolišu i/ili njegovim sastavnim
dijelovima: zrak, tlo, voda, more, biološka i krajobrazna raznolikost,
klima, kulturna baština.

Informacijski sustav čine i podaci o prostornim obilježjima, otpadu
te drugi podaci važni za zaštitu okoliša.

Članak 4.

Informacijski sustav sadrži:

1. podatke o okolišu iz članka 3. ove uredbe, prikupljene i obrađene
u skladu sa zakonom i drugim propisom, a osobito podatke katastra onečišćavanja
okoliša, očevidnika i sl.,

2. stručne i znanstvene podatke domaćih, stranih i međunarodnih institucija
kao i metodološke i dokumentacijske podatke u području okoliša,

3. zakonske tekstove i tekstove drugih propisa u području okoliša,

4. izvješća o stanju okoliša i

5. mjere politike, planove i programe o okolišu.

Podaci i drugi sadržaji iz stavka 1. ovoga članka razvrstavaju se u
tematska područja i/ili potpodručja.

Članak 5.

Baze podataka vode se kao elektronske baze podataka.

Podatkovni skupovi (entiteti) baza određeni su atributima i formatima
zapisa.

Razmjena podataka podrazumijeva primjenu jedinstvenih standarda zapisivanja
i protokola prenošenja podataka.

Članak 6.

Svako tematsko područje i/ili potpodručje ima nositelja i sudionike.

Tematska područja i/ili potpodručja i njihovi nositelji određeni su
u tablici, koja je otisnuta uz ovu Uredbu i njezin je sastavni dio.

Sudionici tematskih područja i/ili potpodručja određeni su Programom
vođenja informacijskog sustava iz članka 15. ove Uredbe.

Članak 7.

Tematska područja i/ili potpodručja sadrže zajedničke i posebne podatke.

Zajednički su oni podaci koji su važni za nositelja tematskog područja,
ali i za druga tematska područja i/ili potpodručja u sastavu informacijskog
sustava zaštite okoliša.

Posebni su oni podaci koji su važni za nositelja tematskog područja
i/ili potpodručja.

Članak 8.

Skupove, atribute, formate zapisa i načine prenošenja zajedničkih podataka
za svako tematsko područje i/ili potpodručje određuje središnje tijelo
državne uprave nadležno za zaštitu okoliša, po prethodno pribavljenom mišljenju
nositelja tematskog područja i/ili potpodručja.

Unos novih skupova zajedničkih podataka u informacijski sustav odobrava
središnje tijelo državne uprave nadležno za zaštitu okoliša do 31. prosinca
tekuće godine za iduću godinu.

Članak 9.

Tehničku, programsku i komunikacijsku opremu za pojedina tematska područja
i/ili potpodručja određuje središnje tijelo državne uprave nadležno za
zaštitu okoliša, u skladu s preporukama središnjeg tijela državne uprave
nadležnog za znanost i tehnologiju, kad to nije određeno Programom vođenja
informacijskog sustava iz članka 15. ove Uredbe.

Članak 10.

Sudionici su dužni prenositi podatke nositeljima tematskih područja
i/ili potpodručja u zakonom ili drugim propisom određenom roku. Ako rok
za prijenos podataka nije propisan, određuje ga nositelj tematskog područja
i/ili potpodručja i sudionik.

Članak 11.

Za točnost i vjerodostojnost podataka odgovorni su nositelji i sudionici
tematskih područja i/ili potpodručja.

Pouzdanost i sigurnost elektronske razmjene podataka osigurava se sustavom
kriptiranja i elektronskog potpisivanja.

Elektronske baze podataka koje sadrže tajne podatke moraju biti označene
određenom vrstom i stupnjem tajnosti te osigurane lozinkom od neovlaštenog
pristupa.

UPRAVLJANJE PODACIMA

Članak 12.

Informacijski sustav vodi se kao kooperativni informacijski sustav,
sastavljen od većega broja dislociranih, neovisno izrađenih, usklađenih
i međusobno povezanih informacijskih sustava tematskih područja i/ili potpodručja.

Nositelji tematskih područja i/ili potpodručja i sudionici moraju odrediti
osobe odgovorne za prijenos podataka i pristup računalu informacijskog
sustava.

Zajednički podaci mogu se povezivati ako to odluče nositelji tematskih
područja i/ili potpodručja i sudionici.

Članak 13.

Primjena zajedničkih podataka ostvaruje se pristupom informacijskom
sustavu koji vodi središnje tijelo državne uprave nadležno za zaštitu okoliša.

Središnje tijelo državne uprave nadležno za zaštitu okoliša dužno je
osigurati pristupačnost informacija o okolišu.

Članak 14.

Vlada Republike Hrvatske osniva povjerenstvo za informacijski sustav
sastavljeno od znanstvenih, stručnih i drugih djelatnika s područja zaštite
okoliša.

Predsjednik povjerenstva je čelnik središnjeg tijela državne uprave
nadležnog za zaštitu okoliša.

Broj članova povjerenstva određuje se odlukom o osnivanju povjerenstva.

Povjerenstvo je ovlašteno:

1. pratiti i davati preporuke za pristupačnost informacija o okolišu,

2. predlagati izbor novih skupova podataka i oblika njihove primjene,

3. pratiti opremljenost računalnom, programskom i komunikacijskom opremom
nositelja tematskih područja i/ili potpodručja te predlagati mjere za poboljšanje
stanja,

4. davati preporuke za usklađivanje informacijskog sustava zaštite okoliša
s drugim državnim informacijskim sustavima,

5. poticati uključivanje informacijskog sustava u europski sustav razmjene
podataka u području okoliša.

ZAVRŠNE ODREDBE

Članak 15.

Nositelji tematskih područja i/ili potpodručja prenose podatke u elektronskom
obliku, u skladu s Programom vođenja informacijskog sustava.

Program iz stavka 1. ovoga članka donosi Vlada Republike Hrvatske u
roku od godinu dana od dana stupanja na snagu ove Uredbe.

Program iz stavka 1. ovoga članka sadrži projekte tematskih područja
i/ili potpodručja.

Projektom se određuju:

1. sudionici tematskog područja i/ili potpodručja,

2. skupovi zajedničkih podataka,

3. način i organizacija dostavljanja, obrade, spremanja, kontrole, zaštite
i čuvanja zajedničkih podataka,

4. ostali podaci, važni za tematsko područje i/ili potpodručje,

5. postupci pod kojima će podaci biti pristupačni,

6. rok u kojem se mora započeti elektronsko prenošenje podataka,

7. potrebna sredstva.

Članak 16.

Prijenos podataka u elektronskom obliku prema ovoj Uredbi ne isključuje
dostavu podataka na način i obrascima kako je to propisano zakonom ili
drugim propisom.

Članak 17.

Ova Uredba stupa na snagu osmog dana od dana objave u "Narodnim novinama".

Klasa: 351-01/99-04/15
Urbroj: 5030104-99-1
Zagreb, 8. srpnja 1999.

Predsjednik
**mr. Zlatko Mateša,** v. r.

```

Tematska područja i potpodručja i njihovi nositelji
_______________________________________________________________________________

Tematsko        Tematsko                        *Nositelji tematskog
područje        potpodručje                     područja i/ili potpodručja
_______________________________________________________________________________
1               2                                       3
_______________________________________________________________________________
Zrak            stanje,                         središnje tijelo državne
                onečišćavanje,                  uprave nadležno
                ekološka nesreća,               za zaštitu okoliša
                mjere zaštite
Tlo             kategorije, tipovi, vrste,      središnje tijelo državne
                stanje                          uprave nadležno
                onečišćavanje                   za zaštitu okoliša
                korištenje,
                ekološka nesreća,
                mjere zaštite,
                geološka struktura
Vode            kategorije,                     središnje tijelo državne
                stanje,                         uprave nadležno
                onečišćavanje,                  za vode
                korištenje,
                ekološka nesreća,
                mjere zaštite
More            stanje,                         središnje tijelo državne
                onečišćavanje,                  uprave nadležno
                korištenje,                     za zaštitu okoliša
                ekološka nesreća,
                mjere zaštite,
                geološka struktura
Biološka i      kategirije, tipovi, vrste,      središnje tijelo državne
krajobrazna     stanje,                         uprave nadležno
raznolikost     onečišćavanje,                  za zaštitu prirode
                korištenje,
                ekološka nesreća,
                mjere zaštite
Klima           klimatska obilježja,            središnje tijelo državne
                klimatske promjene,             uprave nadležno
                hidrologija,                    za hidrometeorologiju
                meteorologija
Kulturna        kategorije, tipovi, vrste,      središnje tijelo državne
baština         stanje,                         uprave nadležno
                onečišćavanje,                  za zaštitu kulturne
                korištenje,                     baštine
                ekološka nesreća,
                mjere zaštite
Prostorna       teritorijalna podjela,          središnje tijelo državne
obilježja       reljef zemljišta,               uprave nadležno
                naselja i objekti,              za prostorno uređenje
                infrastrukturni sustavi,
                vodnogospodarski sustav,
                korištenje i
                namjena prostora i dr.

Otpad           komunalni,                      središnje tijelo državne
                tehnološki,				uprave nadležno za
		    opasni                          zaštitu okoliša
```

```

___________________________________________________________________________
```

```
Drugi podaci 	industrija,                 središnje tijelo državne
važni za zaštitu   energija,		           uprave nadležno za
okoliša            stanovnštvo i dr.           gospodarstvo
___________________________________________________________________________
                promet                          središnje tijelo državne
                                                uprave nadležno
                                                za promet
___________________________________________________________________________
                turizam,                        središnje tijelo državne
                rekreacija                      uprave nadležno
                                                za turizam
___________________________________________________________________________
                zračenje,                       središnje tijelo državne
                buka,                           uprave nadležno
                opasne tvari i dr.              za zdravstvo
___________________________________________________________________________
                stručni i znanstveni            središnje tijelo državne
                podaci, metodološki             uprave nadležno
                podaci, dokumentacijski         za zaštitu okoliša
                podaci, zakonski teksto-
                vi i tekstovi drugih
                propisa, mjere politike,
		planovi, programi, iz-
		vješća o stanju okoliša i dr.
___________________________________________________________________________
```

```
*Napomena: Nositelj tematskog područja i/ili potpodručja središnje je tijelo državne
```

```
uprave kojemu je zakonom propisana nadležnost za određeno tematsko područje i/ili
```

```
potpodručje.
```

Uredba, NN 74/1999-1345